Copyright © 2020 The Marian Fathers of the Immaculate
Conception of the B.V.M.

All rights reserved.

This Slovak language edition to be made available for sale in Slovakia
is published by arrangement with Marian Press, Stockbridge,

Massachusetts, USA

z amerického originálu: Under the Mantle: Marian Thoughts
from a 21st Century Priest

Vydal: © Zachej.sk, 2022

Preklad: © Zuzana Klingová

Grafika: © Bookwork.sk

Jazyková korektúra: Michaela Gočalová

Citácie sú uvedené podľa:

Biblia – Starý a Nový zákon, katolícky preklad, SSV, 2016

Katechizmus Katolíckej cirkvi, SSV, 2017

ISBN: 978-80-8211-392-4 ePub

Všetky práva vyhradené. Žiadna časť tejto publikácie sa nesmie reprodukovať v akejkoľvek podobe alebo akýmkoľvek spôsobom (elektronicky, mechanicky, fotokópiami alebo iným spôsobom)bez súhlasu vlastníka autorských práv.

Nepoškvrnená, krásna holubica

Nuž, hor sa, priateľka moja,
krásava moja, a poď!

Holubica moja v rozsadlinách skál,
v úkryte na bralách,

daj zrieť mi svoju tvár,
daj počuť mi svoj hlas,
veď sladký je tvoj hlas

a prekrásna je tvoja tvár.

Pieseň piesní 2, 13 − 14

Úvod

Väčšmi miluje ten, komu viac odpustili (porov. Lk 7, 36 − 48). Každý, kto počul môj príbeh obrátenia, vie, že mi bolo veľa odpustené. Snažil som sa Bohu prejaviť lásku a vďačnosť podľa Ježišovho podobenstva o márnotratnom synovi, ktorému sa tak podobám, a vydal som sa zvestovať celému svetu, koľko pre nás vo svojej milosti urobil (porov. Mk 5, 19).

„Zvestovať celému svetu.“ Myslím to doslova. Odkedy ma 31. marca roku 2003 vysvätili za kňaza, neprestal som cestovať po svete a rozprávať svoj príbeh desiatkam tisícom ľudí. Napriek skvelému zážitku musím priznať, že život na cestách veru nie je jednoduchý! Nebolo v mojich silách prijať všetky srdečné pozvania ľudí, ktorí si ma chceli vypočuť. Láska si však vie nájsť cestu, a tak som v roku 2010 dostal možnosť napísať môj príbeh v knihe No Turning Back: A Witness to Mercy (Niet cesty späť: Svedectvo milosrdenstva), ktorá mi umožnila ešte väčšiemu publiku porozprávať o úžasnom pôsobení nesmiernej Božej lásky a Božieho milosrdenstva v mojom živote.

Musím uznať, že taká kniha má niečo do seba. Slová Božej lásky sa ňou rozhodne šíria jednoduchšie, ako keď máte domov zbalený v kufri a živíte sa sušienkami, sušeným ovocím a orieškami. Stále však budem chodiť rozhlasovať svedectvo. „Lebo nás ženie Kristova láska“ (2 Kor 5, 14). Ak by ste chceli, aby som prišiel aj do vašej farnosti alebo na nejakú vašu akciu, neváhajte ma pozvať! Veľmi rád prinesiem ešte väčšie posolstvo, než aké som ohlasoval posledných desať rokov, o to radšej tým, ktorých pozvanie som musel kvôli vyťaženosti odmietnuť.

Čo myslím pod „väčším posolstvom“? Pri rozprávaní môjho príbehu na rôznych akciách, na ktoré ma pozývali, som sa stretol s tým, že ma organizátori prosili o ďalšiu prednášku. Niekedy si ich dokonca vyžiadali až päť. Pochopiteľne, nemohol som odmietnuť. Počas niekoľkých rokov som si tak postupne vypracoval deväť kázní, ktoré mali na ľudí očividne žehnajúci účinok, Bohu vďaka. To ma privádza k obsahu knihy.

Deväť kapitol tejto knihy je zbierkou mojich najobľúbenejších prednášok z ciest. Samozrejme, najdôležitejšou témou je Ježiš Kristus. Nanešťastie, mnohí v neho neveria, myslia si, že je mýtus, a náboženstvu, ktoré založil, pripisujú všetky problémy sveta. Sám som sa s tým kedysi stotožňoval! No nemohol som byť ďalej od pravdy. Ako kňaz 21. storočia chcem preto pomôcť tým, ktorí žijú v týchto bláznivých časoch, znovuobjaviť veľké pravdy katolíckej viery, ktorými sú Eucharistia, Cirkev, pápežstvo, spoveď, kňazstvo a kríž. Tieto témy sú ústrednými myšlienkami tejto knihy.

Ako mariánsky kňaz verím v overenú a pravdivú metódu, ktorú učil sám Boh, a ktorá privádza ľudí späť k Ježišovi Kristovi, späť k láske a k pravdivosti jeho učenia a k Cirkvi, ktorú založil. Tou metódou je Mária. Láskavá, nádherná koruna stvorenia, majstrovské dielo krásy, odháňania diabla, víťazenia nad kacírstvom: pokorná služobnica Pána, Mária.

Spoznal som Ježiša a jeho lásku skrze Máriu ako mnohí iní v dnešných časoch, aj v tých minulých. Som kňazom 21. storočia, pretože ma Boh zveril pod jej ochranný plášť. Tam nachádzam silu, zmysel, život, ľúbeznosť a nádej. Boh zveruje aj mnoho ďalších pod plášť najmilujúcejšej Matky. Ježiš dnes vychováva novú generáciu katolíkov. Opýtajte sa kohokoľvek, kto sa obrátil, či opätovne našiel cestu ku katolíckej viere, a takmer určite vám povie, že hlavnú úlohu na jeho ceste domov zohrala Panna Mária. Akoby aj nie? Je Matkou Božích detí, srdcom tajomstva spásy, prienikom tajomstiev kresťanstva.

Bez Márie by sme nemali Ježiša. Bez Márie by sme nemali Cirkev. Bez Márie by sme nemali Eucharistiu. Bez Márie by sme nemali Nový zákon. Bez Márie by sme nemali vôbec nič! Naozaj. Myslím to vážne. Mária je preto oporným bodom všetkých myšlienok, ktoré ponúka deväť kapitol tejto knihy. Nejestvuje lepší spôsob, ako znovuobjaviť Ježiša a Cirkev než skrze našu Bohorodičku.

Každá kapitola knihy je rozdelená do troch podkapitol s cieľom priblížiť rôzne aspekty danej témy. Dôležitou časťou na konci každej podkapitoly sú silné citáty svätých, blahoslavených, ctihodných služobníkov Pána a pápežov, ktoré opisujú Pannu Máriu. Tieto nádherné citáty som nazval Mariánske klenoty. Tie slová vás úplne ohromia! Trvalo mi roky, kým som ich zozbieral, ale som si istý, že vám budú osožné.

Navyše, mnohé z prirovnaní, ktoré v knihe uvádzam, vám nemusia byť známe. Pravdepodobne ste nikdy nepočuli o tom, že Panna Mária sa opisuje ako Žena našich snov (prvá kapitola), Katolícka cirkev ako Božie rehabilitačné centrum (tretia kapitola), či spoveď ako Duchovná výmena plienok (štvrtá kapitola). Napriek tomu, že prirovnania bývajú ohraničené, pomáhajú vyjadriť zásadnú myšlienku. Preto, prosím, čítajte túto knihu pomaly. Ak ju budete čítať príliš rýchlo, prídete o dôležité detaily.

Dočítate sa o zásadných, nemeniteľných, nádherných pravdách napísaných jazykom muža 20. storočia, ktorý sa stal kňazom 21. storočia. Mohol by som písať akademicky a odborne ako v iných svojich knihách, mám na to tituly. Avšak v tejto knihe sa usilujem predstaviť hlbokú teologickú pravdu obyčajnému človeku sediacemu v lavici. Ide o jednoduchú pravdu, ktorá vám však dokáže zmeniť život. Má logiku, zmysel a duchovne vás nakopne. A takýto duchovný kopanec by sa v dnešnej dobe hodil každému.

Cieľom tejto knihy je priviesť čitateľa k väčšej láske k Ježišovi skrze Máriu, znovu objaviť katolicizmus a nanovo sa doň zamilovať. Katolícka viera je o láske a akceptovaní pozvania k večnému zväzku so ženíchom, Ježišom Kristom, ktorý miluje našu dušu. A Mária v tom hrá nevýslovne dôležitú rolu. Ukazuje nám cestu a pomáha nám udržať náš vzťah s Bohom nažive.

Mária pre nás otvorila Božie srdce a Boh dal Márii ako našej duchovnej Matke úlohu postarať sa o to, aby jej deti poznali a milovali toto srdce. Preto som úplne presvedčený o tom, že jedine skrze našu Bohorodičku dokážeme nanovo odhaliť to, čo znamená byť skutočným nasledovníkom Krista, skutočným katolíkom v 21. storočí. Mária je absolútne nevyhnutnou súčasťou novej evanjelizácie.

Boh v dnešnej dobe uskutočňuje niečo neuveriteľné, no príliš veľa ľudí to nevidí alebo nechápe. Ja vám chcem pomôcť otvoriť oči. Deje sa to skrze Máriu a Ježiš túži, aby sa všetci jeho učeníci zverili pod jej ochranu. Tam nájdeme bezpečné útočisko – pod ochranným plášťom preblahoslavenej Panny.

Satan nechce, aby ste sa jej odovzdali, a preto sa spolu so svojou diabolskou kohortou prefíkane snaží rozbiť kresťanstvo. Pokúša sa odtrhnúť duše od Márie, vylákať ich z jej náručia a pripraviť ich o naplnenie posolstva Ježiša Krista. Ak však ostanete bezpečne pod plášťom Márie, nebude sa vás môcť dotknúť ani diabol.

Úprimne verím, že vďaka tejto knihe pochopíte, čo znamená žiť pod ochranným plášťom a ako veľmi to Boh pre vás chce. Veľmi túžim po tom, aby ste sa zamilovali do Ježiša a jeho Cirkvi – a to všetko skrze Máriu.

o. Donald H. Calloway MIC, STL
Provinciálny vikár

Mariánsky kňaz z Provincie Matky milosrdenstva

PRVÁ KAPITOLA

Panna Mária:
majstrovské
Božie dielo

Žena našich snov

Na chvíľu si predstavte, že ste večné Slovo, Boží Syn. Všemocný, nekonečne múdry, plný dobroty a milosrdenstva, vlastne ste samou láskou a milosrdenstvom. Ako Boh viete, že svet, ktorý ste stvorili, padne, a tak s ďalšími dvoma osobami Najsvätejšej Trojice vopred vymyslíte plán na jeho záchranu. Plán je nasledovný: prídete na tento svet, obetavo budete milovať zatratené ľudstvo, každému odpustíte, a tým všetky ľudské životy pozdvihnete k milosrdenstvu a pozvete ich do vzťahu s Otcom. Konkrétne to bude vyzerať takto: vezmete na seba ľudskú podobu, stanete sa človekom, založíte Cirkev, seba samého vydáte za obeť, vstanete z mŕtvych a na hriešne ľudstvo zošlete Ducha Svätého, aby ho očistil a priviedol do raja.

No toto všetko sa neudeje nejakým magickým spôsobom. Neprídete do vopred pripraveného sveta ako tridsaťtriročný. Nie. Vkročíte do sveta skrze ženu. Tá žena bude vaša matka.

Pamätajte, že ste Boh.

Máte neobmedzenú moc a podoba vašej vlastnej matky je vo vašich rukách. Stvoríte na nej nejaké nedostatky? Ak by ste mali schopnosť vytvoriť svoju vlastnú matku, bola by niečím iným ako majstrovským dielom ženskej krásy a múdrosti?

Nemyslím si.

Ktorý syn by stvoril svoju matku s nedokonalosťami, ak by o tom sám rozhodoval? Ktorý syn by chcel, aby jeho matku zmáhal hriech? Každý dobrý syn by si pre svoju matku prial tie najlepšie cnosti: dobrotu, láskavosť, pokoru, nežnosť, citlivosť a súcit so všetkými stvoreniami. Oplývala by všetkou dobrotou a láskavosťou. Narodila by sa nepoškvrnená a stala by sa najsvätejším človekom, aký kedy žil. Temnota, smrť a zlo by sa jej nedotkli. Okrem Najsvätejšej Trojice by sa jej nikto nevyrovnal.

Ako matka by dokonca ostala pannou. Ja by som to pre svoju drahú matku ako jej syn určite urobil, ak by som bol Boh. A nielen to. Chcel by som jej dať všetky možné hodnosti: oslobodená od hriechu, nepoškvrnená, panna, matka, kráľovná, princezná, ideál stvorenia a ľudskej dokonalosti. Ak by som bol Boh, vymyslel by som ešte k tomu spôsob, ako z nej utvoriť nielen moju matku, ale matku všetkých. Takú skvelú matku by predsa mali mať všetci!

V skutočnosti, drahí priatelia, nikto z nás nie je Bohom a podobné veci nedokáže. Večné Slovo však pripravilo dôstojný príbytok, aby nás na tomto svete mohlo zachrániť. Stvorilo vlastnú matku, majstrovské dielo.

Toto tajomstvo nás očarí ešte viac, ak si uvedomíme, že Ježiš našiel spôsob, ako s nami zdieľať majstrovské dielo matky, Máriu. Boh nie je sebecký. Naopak, ako najmilujúcejší syn obdivuje svoju matku natoľko, že chce, aby bola matkou každého. Preto z nej učinil duchovnú Matku pre všetkých, ktorých prijal za svoje deti.

To však nie je všetko.

Ak by ste boli Bohom, prečo by ste ju napríklad nepovýšili na najviac stvárňovanú ženu v umení v celej histórii ľudstva?

Jej meno by ste urobili takým nádherným, že každá kultúra by si vytvorila jeho variáciu. Dokonca by sa stalo najčastejším ženským menom v dejinách.

Mohli by ste tiež zariadiť, aby sa napísala kniha inšpirovaná a spoluvytváraná Duchom Svätým, ktorá by ju nazývala blahoslavenou (porov. Lk 1, 48).

Ohlásili by ste jej slávnostný príchod medzi ľudí prísľubom, že jej nežná päta rozšliape spoločného nepriateľa a navždy premôže temnotu Satana (porov. Gn 3, 15).

Možno by ste mali toľko odhodlania, že by ste už na začiatku stvorenia pripravili svet na to, aby ju uctieval skrze všeobecne platné prikázania. Jedno z prikázaní by hovorilo o tom, že synovia a dcéry majú ctiť svojho otca a svoju matku (porov. Ex 20, 12), aby vám robili radosť. Vo svojej božskej múdrosti by ste ho ustanovili práve týmito slovami, aby vašu matku, o ktorú sa delíte s ostatnými (porov. Jn 19, 26 − 27), si ako svoju duchovnú Matku museli ctiť všetci jej synovia a dcéry.

Naozaj skvelý plán. Plán, ktorý by zrealizoval len Boh.

A Boh tak aj urobil.

Urobil presne toto.

Postúpme však ešte o krok ďalej.

Podobne ako Slovo (Ježiš) vytvorilo svoju vlastnú matku, Boh Otec stvoril svoju najdokonalejšiu dcéru. Ak by ste ako Boh Otec mohli utvoriť svoju vlastnú dcéru, nechceli by ste, aby bola tým najkrajším, najčistejším a najláskavejším dievčaťom? Ja by som to veru chcel. Rovnako ako hociktorý iný otec. Každý dobrý otec túži strážiť svoju dcéru a chrániť ju od všetkého, čo by jej mohlo ublížiť. Presne to Boh Otec urobil pri utváraní Máriinho tajomstva. Učinil ju princeznou.

Táto princezná dostala od Boha veľkú milosť. Je „milosti plná“ (Lk 1, 28). Boh Otec ju ochraňuje starostlivou a všemohúcou láskou. Ak by niekto napadol či ohrozil jeho malé dievčatko, dostal by sa do poriadnej kaše.

Ostáva nám ešte posledný krok k pochopeniu majstrovského diela Najsvätejšej Trojice − Márie.

Duch Svätý urobil z Márie dokonalú nevestu.

Mária je dokonalá Božia manželka.

Tak ešte raz, ak by si niekto z nás mohol vytvoriť vlastnú manželku, zaiste by bola bezchybná – cnostná a obdivuhodná. Ja ako muž by som vytvoril majstrovské dielo ženskej krásy. Ženu mojich snov. Anjeli by sa jej klaňali a všetkých by si podmanila. Spievali by sa o nej piesne a všetci by velebili jej láskavosť a jedinečnú krásu. Svojou prítomnosťou by odohnala všetku temnotu a všetkých zlých duchov a jej vôňa by donútila mužov plakať. Moja žena by bola tá najlepšia.

Duch Svätý teda utvoril dokonalú nevestu. Nádhernú Božiu holubicu, ktorej sa vo svojej láskavosti a dokonalosti nevyrovná žiadna iná.

Mária je majstrovské Božie dielo. Dokonalá matka, dcéra a manželka. Najdokonalejšia zo všetkých stvorení. Nepoškvrnená. Stvorená Bohom. Boh žije v nej a skrze ňu a s ňou poráža temnotu.

Pozrime sa na Božie majstrovské dielo z tejto perspektívy: každý umelec túži nájsť potešenie a odpočinok vo svojom výtvore a ak by to záviselo od neho, svoju víziu, svoj sen by premenil na skutočnosť. Inými slovami, ak by umelec či sochár mohol oživiť svoje dielo, urobil by to. Napríklad o Michelangelovi sa šíria chýry, že keď dokončil slávnu sochu Mojžiša, pripadala mu taká skutočná, že ju udrel náčiním a vykríkol: „Rozprávaj!“ Človek to, samozrejme, nedokáže. Boh však áno. Boh je ten najväčší umelec a jemu nič nie je nemožné.

Božie vysnívané stvorenie ožilo v osobe Nepoškvrnenej.

Boh sa z tohto úžasného diela tak tešil, že spočinul v jej tele i duši a rozhodol sa skrze ňu stať telom, pričom v jej kráse nachádzal odpočinok a potešenie. Toto dokonalé dielo je hodné toho, aby poskytlo Bohu svoje telo. V jej tele Slovo spočívalo deväť mesiacov a Duch Svätý v nej bude prebývať naveky. Skrze ňu sa narodil Boh, aby sa preliala jeho krv. Boh ju miloval tak, že túžil pre ňu zomrieť.

Z lásky k nej jej odovzdal všetko, dokonca aj víťazstvo nad jeho nepriateľmi.

Z toho dôvodu je nepoškvrnená Panna často vyobrazená, ako mliaždi hadovi, Satanovi, hlavu a víťazí nad ním. Takisto to vysvetľuje, prečo kresťanské umenie neraz stvárňuje Máriu v požehnanom stave. Boh v nej prebýva, žije v nej. Mária je svätostánkom jeho prítomnosti a svätyňou svätých. Sama nemá moc poraziť diabla, lenže Boh túži zničiť temnotu skrze ňu. Zvládol by to aj sám, ale keďže miluje Máriu, rozhodol sa poraziť diabla s jej pomocou. Božia prítomnosť v nej jej dáva jedinečnú možnosť zúčastniť sa na tajomstve spásy a spolu porážajú nepriateľa.

Ak teda chceme premôcť hriech a zlo, musíme sa rozhodnúť pre život pod plášťom Božieho majstrovského diela – Panny Márie. Ak v nej žije sám Boh a premáha skrze ňu zlo, kto sme my, aby sme si mysleli, že ju nepotrebujeme?

Božie majstrovské dielo nám ako tajomstvo nepoškvrneného počatia zaručuje víťazné vykúpenie Krista. Vyzerá to tak, že Boh sa vo svojej úžasnej otcovskej láske nevedel dočkať, kedy nám dá tie najväčšie dary, ktoré má pre nás pripravené. Ako prozreteľný Otec plánuje vždy vopred.

Dovoľte mi to vysvetliť: nepoškvrnené počatie Márie je dar plynúci z obety Ježiša na Kalvárii a to najdokonalejšie ovocie jeho vykupiteľskej lásky. Napriek tomu z historického hľadiska Boh obdaril Máriu týmto obrovským privilégiom ešte predtým, ako sa Slovo stalo telom, a oveľa skôr, ako ho ukrižovali na kríži, keď pre nás všetkých získalo milosť vykúpenia a taktiež Máriino nepoškvrnené počatie.

Boh sa tak zaľúbil do Márie, že pri príprave kňazskej obety Ježiša na kríži zároveň vkladá dokonalé ovocie tohto aktu do Máriinho nepoškvrneného počatia. Toto všetko je možné, pretože Boha neobmedzuje naše časové ohraničenie. Vie, že Ježišova obeta sa určite stane, a tak vopred odovzdá dokonalé ovocie obety svojej milovanej dcére a matke svojho Syna, Márii. Boh jej zveril toto poslanie matky a ako našu duchovnú Matku ju predurčil k tomu, aby pripravila svet na príchod večného Syna a jeho vykúpenia.

Nepoškvrnené počatie Márie predstavuje záruku nášho vykúpenia, pretože bez Ježišovej obety na kríži by sa Máriin dar nepoškvrnenosti nemohol naplniť. Je oslobodená od hriechu v očakávaní Kristových zásluh a ak by za ňu Ježiš nezomrel na kríži, mali by sme ontologický aj teologický problém, keďže Mária by sa bez Kristovej obety nestala nepoškvrnenou.

Z tohto dôvodu pápeži a svätci zvyknú prirovnávať nepoškvrnené počatie Márie k bielej labuti, ktorá je predzvesťou vychádzajúceho slnka (Syna)1. Jej belosť predstavuje znak čistoty a bezhriešnosti, a tak, ako nám prvé lúče svetla na horizonte dávajú na známosť, že vychádza slnko, aj naša Bohorodička prichádza pred Kristom, rozptýli tmu a pripravuje svet na svetlo večného Syna.

Aké úžasné Božie vedenie! Sen sa stal skutočnosťou!

MARIÁNSKE
KLENOTY

A týmto obrazom či ideou lásky, ktorú Boh miloval skôr, než bol stvorený svet, táto žena, o ktorej Boh sníval skôr, než existovali ženy, je tou, o ktorej môže každé srdce vo svojej hĺbke povedať: „Ona je tou ženou, ktorú milujem!“ • Ctihodný Fulton J. Sheen^2

Nepoškvrnené počatie je prisľúbený úsvit žiarivého dňa Krista.
• Svätý Ján Pavol II.3

Ako je svitanie koncom noci a začiatkom dňa, tak sa môže Preblahoslavená Panna Mária, ktorá je koncom nerestí, nazývať úsvitom dňa. • Pápež Inocent III.4

Lebo zhliadol na poníženosť svojej služobnice. Hľa, od tejto chvíle blahoslaviť ma budú všetky pokolenia. • Lukáš 1, 48

De Maria Numquam Satis(Márie nie je nikdy dosť). •Svätý Bernard z Clairvaux^5

Všetky jeho božské vlastnosti sa istým spôsobom prekonali, aby vytvorili prvotriedne majstrovské dielo. • Boží služobník Jozef Kentenich 6

Ak by ste mohli vytvoriť svoju matku (nie umelecky, ale naozaj), nevytvorili by ste ju ako najdokonalejšiu ženu, aká kedy žila – takú nádhernú, že by jej sladko závideli všetky ženy, a takú nežnú a milosrdnú, že by sa všetky matky snažili priblížiť jej cnostiam? Prečo by sme si teda mali myslieť, že Boh učiní inak? • Ctihodný Fulton J. Sheen^7

Nebojte sa priveľmi milovať presvätú Pannu, vašej lásky nebude nikdy dosť, no Ježiš sa bude radovať, pretože presvätá Panna je jeho matkou. • Svätá Terézia z Lisieux^8

Zachovávajte vrúcny obdiv k Nepoškvrnenej. Nebojte sa, že by ste ju mohli príliš povýšiť, ona bude žiariť celou večnosťou ako Božie majstrovské dielo, ako najnádhernejšie stvorenie, ako najjasnejšie zrkadlo božskej dokonalosti. • Ctihodný pápež Pius XII.9

(Mária) Je nebeské majstrovské dielo, Vládkyňa neba, nebeská radosť a sláva, všetko v nej je nebeské. • Svätý Ján Eudes 10

Koho neočaril duch Panny a kto neobdivuje jej dušu, ignoruje veľkoleposť Boha. • Svätý Peter Chryzológ 11

Mária je stelesnením krásy. Majstrovské diela nikdy nie sú čiastočne krásne, ale sú syntézou nádhery – Mária je stvorenie, ktoré najviac sprítomňuje Najsvätejšiu Trojicu. • Svätý Pavol VI. 12

Panna Mária je stvorenie, ktoré sa Najsvätejšej Trojici skutočne vydarilo, mohli by sme ju nazvať majstrovským Božím dielom. • Pápež Benedikt XVI. 13

Najnádhernejšie stvorenie, v ktorom sa zhromažďujú všetky zázraky a nadprirodzený poriadok, je Mária. Ona je majstrovským Božím dielom. • Blahoslavený Jakub Alberione 14

Večný Otec sa raduje zo srdca Preblahoslavenej Panny Márie, ktoré považuje za majstrovské dielo svojich rúk. • Svätý Ján Vianney

Nepoškvrnené počatie Panny je prísľubom spásy pre každé ľudské stvorenie. • Svätý Ján Pavol II.

Vzor nepoškvrnenosti

Boh ako božský architekt pracuje organizovane. Stvorenie neba a zeme nebola nepremyslená činnosť. Mal plán. Plán, ktorý detailne navrhol, vypracoval a vytvoril jeho prototyp.

Mohol, prirodzene, stvoriť svet úplne odlišný od toho nášho, s iným systémom diania a s inými stvoreniami – ale neurobil tak. Stvoril náš vesmír so všetkou jeho krásou a divmi, s  nespočetnými hviezdami a galaxiami. Keďže je Bohom poriadku, pre všetko tvorstvo vymyslel dokonalý model. Dokonalým modelom je v prvom rade jeho večné Slovo. V plnosti času sa Slovo stalo telom a vzalo na seba ľudskú podobu, ktorú uctievame ako druhú osobu Najsvätejšej Trojice. Je ňou Ježiš Kristus, náš Pán. Opravdivý Boh a muž zároveň. Nie však ľudská bytosť, ale božská osoba. Má dve prirodzenosti, božskú a ľudskú, no jeho osobnosť je božská, nie rozdvojená. Je dôležité, aby sme si to pamätali.

Hoci Ježiš Kristus je pre nás posledným prototypom, skrze ktorý všetko povstalo (porov. Jn 1, 3), aj tak nikdy nebudeme schopní zdieľať s ním božskú podstatu. Napokon, nie sme Bohom a ani ním nikdy nebudeme. V nebi síce budeme účastníkmi na Božej prirodzenosti (porov. 2 Pt 1, 4), ale nestaneme sa božskou osobou. Okrem božskej osoby Ježiša teda potrebujeme ďalší dokonale vytvorený model, podľa ktorého môžeme byť sformovaní, ľudskú bytosť, ktorá je ako stvorenie dokonalým vzorom pre všetkých ľudí. Táto ľudská osoba musí byť taká svätá a bezchybná, že ako stvorenie bude všetkým ľuďom príkladom v tom, ako potešovať Boha. Takýto vzor nám pomôže úplne sa priblížiť Kristovi, až kým nebudeme zjednotení natoľko, že nás vezme do raja, kde budeme spolu s ním žiť naveky.

Vytvorený vzor, model, prototyp pravej podstaty svätej ľudskej bytosti je Panna Mária. Ona je tá, ktorá nás najviac pripodobňuje Kristovi, nášmu Bohu. Život kresťanstva robí skutočným, konkrétnym a možným. Vo svojej historickej a osobnej realite nám ukazuje, že kresťanstvo nepredstavuje len teóriu, možnosť či šikovný mýtus. Kresťanstvo je skutočné a schopné vytvoriť dokonalú ľudskú bytosť, dokonalé stvorenie. A to aj urobilo. Volá sa Mária. Ona je naším vzorom bezhriešnosti.

Nielenže dal Boh preblahoslavenej Panne tento obrovský dar bezhriešnosti v okamihu jej počatia, ale sama Mária plne spolupracovala s Božím plánom a nikdy nespáchala žiadny hriech. Boh ju ochránil od dedičného hriechu vo svetle zásluh Ježiša Krista a jeho obety na kríži a ona ostala verná v každej chvíli svojho života. Mária je najplnšie vykúpená ľudská bytosť a dobrotu Božieho milosrdenstva okúsila viac než ktokoľvek iný, pretože Boh s priazňou zhliadol na poníženosť svojej služobnice (porov. Lk 1, 48).

Ako Nepoškvrnené počatie žije v dokonalom súlade s Božou vôľou a vo svojej ľudskej podobe a úplnej odovzdanosti Božiemu plánu a vôli sa pre nás stáva modelom, ideálom či vzorom plne vykúpenej ľudskej bytosti, ktorá žije v láske s Ježišom Kristom.

To vysvetľuje, prečo medzi Ježišom a nami figuruje ako prostredníčka. Samozrejme, Ježiš je jediný prostredník medzi Bohom a človekom (porov. 1 Tim 2, 5). Boh však vo svojej božskej múdrosti ustanovil prostredníčku medzi Ježišom a nami, pretože vedel, že ju budeme potrebovať. Komu sa nezdá, že ju potrebuje, mal by lepšie otvoriť oči. Ak potrebujeme rodičov, aby nám sprostredkovali život; Bibliu, aby nám odovzdala Božie posolstvo; Cirkev, aby nám interpretovala Sväté písmo; sviatosti na získanie posväcujúcej milosti; kto sme my, že sa odvážime myslieť si, že nepotrebujeme osobu Márie ako prostredníčku na ceste k Ježišovi? Bez nej by sme nemali Ježiša, Nový zákon, ani Cirkev. Ona nás privádza k Ježišovi a tiež privádza Ježiša k nám. Tak to vymyslel Boh.

Ak sme ochotní tomu veriť, Mária v našom duchovnom živote nepredstavuje možnosť, ale podmienku. Je našou Matkou aj naším vzorom. Boh z nás túži urobiť bezhriešnych a svätých, „aby si sám pripravil Cirkev slávnu, na ktorej niet škvrny ani vrásky, ani ničoho podobného, ale aby bola svätá a nepoškvrnená“ (Ef 5, 27), a my sa preto musíme usilovať priblížiť vzoru, ktorý pre nás pripravil. Musíme sa stať nepoškvrnenými. A jediným ideálom nepoškvrnenosti je naša duchovná Matka, nepoškvrnená Panna. Jedinou skutočnou a úplnou cestou, ako potešovať Ježiša, je preto milovať a ctiť si jeho matku a byť ako ona.

Použime obrazné pomenovanie a zahrajme sa so slovami. Boh si vzal ľudstvo za ženu.15 Milujúci Boh sa oženil s ľudstvom. Boh nemá viacero žien. Existuje len jeden ženích a jedna nevesta. Ženích je Boh a jediná nevesta je Mária. Ak teda chceme byť verne zosobášení s Bohom, musíme sa podobať Márii, ktorá je nám vo svojom zväzku s Bohom príkladom. V tejto knihe budem preto opakovane zdôrazňovať, že Cirkev je ustanovizeň pripodobnená Márii. Cirkev je nevestou Boha podľa príkladu Márie a jestvuje len jediná skutočná Cirkev, pretože Boh má len jednu skutočnú nevestu.

Tento obraz manželstva by sme vlastne už mali poznať. Svätý Pavol o ňom hovoril vo svojom Druhom liste Korinťanom. Spoločenstvu Korinťanov poznamenal: „Zasnúbil som vás jednému mužovi, aby som vás odovzdal Kristovi ako čistú pannu“ (2 Kor 11, 2). Všimnite si, že hovorí k celému korintskému spoločenstvu, ako k ženám, tak aj k mužom. Ženské duše rovnako ako tie mužské nesú v sebe ženský rozmer vnímavosti. Boh ako ženích povoláva všetky duše k tomu, aby sa s ním duchovne zviazali. On je iniciátor a my prijímatelia. A všetko sa to, samozrejme, deje na duchovnej rovine.

V istom zmysle by kresťanstvo nebolo nič iné ako len obyčajná myšlienka či filozofia bez konkrétneho dôkazu, že sa zakladá na pravde. Podopiera ho však konkrétna a dokonalá ľudská bytosť, ktorú Boh plne vykúpil, a ona tak okúsila jeho dobrotu a milosrdenstvo tým najpríkladnejším spôsobom a stala sa ideálom pre ostatných. Táto bytosť sa volá Mária. Máriou všetko do seba dokonale zapadlo. Kto chce teda žiť kresťanstvo podľa Ježišovej vôle, musí dôsledne nasledovať Máriin príklad v celej jeho podstate.

Ak sa opýtate zakladateľa akéhokoľvek kresťanského spoločenstva, čo je základom jeho spoločenskej charizmy, som si istý, že odpoveďou bude Mária ako vzor lásky a služby Bohu, hoci detaily ich poslania a apoštolátu sa zrejme rôznia. Ak by ste sa spýtali napríklad svätého Františka, určite by vám prezradil svoju túžbu po tom, aby sa všetci jeho mladší bratia snažili priblížiť Márii svoje duše ako aj duše tých, ktorým slúžia. A páčiť sa tak Ježišovi.

Podobná situácia by nastala, ak by ste oslovili svätého Benedikta, svätého Dominika či svätého Ignáca z Loyoly – zakladateľov benediktínov, dominikánov a jezuitov. Všetci by povedali, že členovia ich spoločenstva sa usilujú podobať Márii a túžia byť ako ona, pretože ju považujú za dokonalú a najviac pripodobnenú Ježišovi. Tento bod majú vždy zapísaný vo svojich stanovách, podľa ktorých žijú. Musí to tak byť, pretože neexistuje žiaden lepší príklad nasledovania Krista než Máriin.

Podobať sa Márii v jej cnostiach je v Katolíckej cirkvi predpokladom pre kanonizáciu či blahorečenie. Nemôžete sa stať sa svätým, ak nenasledujete jej vzor. Boh ho pre nás pripravil, aby sme vedeli, čo znamená byť svätým a cnostným človekom. Preto mimo Katolíckej cirkvi nie je nikto kanonizovaný ani blahorečený. Nikto nemôže dôjsť k svätosti, ak nemiluje Máriu a nenapodobňuje ju v jej cnostiach.

V dávnejších časoch bola Mária všeobecne známym a uznávaným vzorom. Svedčí o tom veľké množstvo sestier, ktoré si v náboženských komunitách dali meno Mária Františka, Mária Augustína, Mária Jozefína či Mária Katarína. Ak chcete byť svätí a žiť v jednote so srdcom Krista, musíte sa priblížiť Márii. Vedia to všetci svätci, pretože tak sa stali svätými.

Mnoho svätcov dostalo v určitých obdobiach histórie Cirkvi jedinečné milosti, ktoré mali ľuďom pripomenúť, že nemajú hľadať iné vzory ako Máriu. Veľa z nich preto tvrdilo, že skutočné srdce kresťanstva znamená byť pre Krista altera Maria, t. j. ďalšou Máriou. Všetko, čo chce Ježiš naozaj počuť od svojich nasledovníkov, ako prvá povedala jeho matka, a to fiat (porov. Lk 1, 38). Fiat v zásade znamená „nech sa mi stane“. Ide o najvýznamnejšie slovo, aké kedy živé stvorenie vyrieklo a nikdy ho žiadne neprekoná. Predstavuje všetko, čo chce božský ženích počuť od svojej nevesty Cirkvi – fiat – „nech sa mi stane podľa tvojho slova“.

Jeden z mojich obľúbených svätcov, svätý Ľudovít Mária Grignion z Montfortu, vyjadril myšlienku, že základom kresťanstva je nechať Ducha Svätého premeniť nás na vodu (doslova skvapalniť nás) a vliať do nádoby Máriinej podoby. Myslí to, pochopiteľne, len obrazne, no nádherne ilustruje, že jediným dokonalým spôsobom, ako byť pravým kresťanom a potešovať tak Ježiša, je pripodobniť sa Márii.

Svätý Maximilián Kolbe, ďalší z mojich obľúbených svätcov, dokonca odvážne uviedol, že by sme sa mali usilovať premeniť sa v Nepoškvrnenú. Slovo „premenenie“ si obvykle spájame s Eucharistiou. Hostia sa premieňa z kúska chleba na Kristovo telo skrze premenenie. Hlboká myšlienka svätého Maximiliána nás učí, že sa máme stať ďalšou Máriou – bez hriechu, bez poškvrny, bez vrásky a temnoty. Musíme sa akoby premeniť v Máriu. Presne to prišiel urobiť Ježiš a  od nás chce, aby sme šli až do takejto hĺbky, pretože presne tak si predstavuje kresťanstvo.

S príchodom Nového roka (1. januára) si mnoho ľudí dáva novoročné predsavzatia. Medzi dve najčastejšie patria „schudnem“ a „budem cvičiť“. Hoci na nich nie je nič zlé, zvyčajne nám dlho nevydržia. Ak by nám Boh mohol prezradiť svoje novoročné predsavzatie pre nás, čo by to asi tak bolo?

Vlastne to aj urobil.

Každý rok 1. januára slávi Cirkev slávnosť Panny Márie Bohorodičky. Ešte počas obdobia v seminári som sa zamýšľal: nechce nám tým Boh povedať, že nám do nového roka praje, aby sa nám podarilo viac sa podobať Márii? Milovať ju, osvojiť si jej cnosti, byť milší, pokornejší, trpezlivejší, milosrdnejší...? Boh chce pre nás všetkých toto spoločné predsavzatie, vhodné pre deti aj dospelých. Jedine toto sme schopní dodržať. Naše telá zostarnú a stratia formu, ale toto predsavzatie je nadčasové a Boh sa z neho veľmi raduje.

Na záver, aby ste na toto predsavzatie nemysleli len raz do roka, pridávam malú pomôcku, s ktorou si každý deň budete môcť spomenúť na Boží zámer pre nás – žiť podľa Máriinho vzoru. V dnešnej dobe si mnoho ľudí necháva čítať z dlane odpovede na svoje otázky a nové nasmerovanie. Samozrejme, je to nezmyselné, nebezpečné a hlúpe, nehovoriac o hriešnosti a tápaní v temnote. No čo ak ti Boh už ukázal, akým smerom máš kráčať a vyryl ti to do rúk?

Poď na to, pozri sa do svojich dlaní.

Vidíš písmeno M?

Áno, je tam.

Dal ho tam Boh.

Si označený.

Rovnako má Boh vo svojich „rukách“ vrytých nás (porov. Iz 49, 16). Vzal na seba našu podobu a všetci máme M na svojich dlaniach, aby sme napodobňovali Máriin vzor. Viem, možno je to zvláštne prirovnanie, ale už nikdy sa na svoje ruky nebudete dívať rovnako. Odteraz vám budú denne pripomínať, že Boh vás poznačil, aby ste sa pripodobnili Márii.

Boh si nechce nechať svoje majstrovské dielo pre seba. Túži, aby sme ho nasledovali a plnili jeho vôľu tak, ako to robila Mária. Želá si zdieľať s nami jej ľúbeznosť. Koniec koncov, sám Ježiš povedal, že tí, ktorí plnia vôľu jeho nebeského Otca, sú ako jeho matka (porov. Mt 12, 50).

MARIÁNSKE
KLENOTY

Chceme, aby (Mária) skrze nás myslela, hovorila a konala. Túžime naplno patriť Nepoškvrnenej, zbaviť sa všetkého, čo nie je jej, stratiť sa v nej, premeniť sa v ňu, aby ostala len ona. Vtedy sa naša oddanosť voči nej bude rovnať jej odovzdanosti voči Bohu. • Svätý Maximilián Kolbe 16

Hneď po láske, ktorú dlžíme Ježišovi Kristovi, musíme dať na popredné miesto v našich srdciach lásku k jeho matke, Márii. • Svätý Alfonz Mária de Liguori 17

Nepoškvrneným počatím ju večný Otec pripravil na to, aby bola Matkou milosrdenstva. Uchránil ju od dedičného hriechu a naplnil ju posväcujúcou milosťou a cnosťami, ktoré nevložil do žiadneho iného stvorenia. • Blahoslavený Michal Sopočko 18

Láska našej Bohorodičky je sťa číry prúd prameniaci z večnej fontány. Všetkým hasí smäd, nikdy nevysychá a vždy sa vracia k svojmu zdroju. • Svätá Margita Bourgeoys 19

V mene Božej Matky je obsiahnutá celá história božskej ekonómie tohto sveta. • Svätý Ján Damascénsky 20

Mária je živým stelesnením Boha. • Svätý Augustín z Hippa 21

Svätí sa odlievajú z Márie. Lebo je veľký rozdiel vytvoriť reliéfnu podobu kladivom alebo dlátom a podobu odliať. Sochári a rezbári sa ťažko narobia, aby vytvorili sochu prvým spôsobom a potrebujú na to veľa času. Ak ju však vytvoria spôsobom druhým, pracujú málo a majú ju hotovú za chvíľu. Svätý Augustín nazýva svätú Pannu „Božou formou“: „Ak by som ťa nazýval podobou Boha, dôstojná si podoba.“ Ona je vhodnou formou na utváranie a odlievanie „bohov“. Kto sa do tejto božskej formy vlieva, býva rýchlo stvárnený a odliaty v Ježiša Krista a Ježiš Kristus do neho. Stane sa stálou obetou a v krátkom čase „bohom“, pretože sa vlial do tej istej formy, ktorá stvárnila Boha. • Svätý Ľudovít Mária Grignion z Montfortu 22

Tejto Panne prináleží žiariť takou obrovskou čistotou, že okrem Boha si nemožno predstaviť väčšiu. • Svätý Anzelm z Canterbury 23

Ak je Kristus najdokonalejší zmierovateľ, iba jeho zásluhou mohol byť niekto uchránený od hriechu. Ten niekto nie je nik iný ako jeho matka. • Blahoslavený Ján Duns Scotus 24

Pre uctenie si Nepoškvrnenej nič nie je ťažké. • Svätá Faustína Kowalská 25

Kto sa zverí Márii, bude zachránený. Kto sa jej oddá úplne, stane sa svätým. • Blahoslavený Jakub Alberione 26

Nepoškvrnená musí byť kráľovnou všetkých národov, a to čo najskôr, nielen kráľovnou všetkých ako celku, ale aj každého jedného človeka. Ktokoľvek pôjde proti tomu a odmietne uveriť v jej lásku, zahynie. • Svätý Maximilián Kolbe 27

Ďakujem, Pane, že si mi dal pocítiť takú výnimočnú lásku k Nepoškvrnenému počatiu Preblahoslavenej Panny Márie. • Blahoslavený Juraj Matulaitis 28

Iba ak sa pre Ježiša stanú ďalšou „ďalšou Máriou“, budú ich duše schopné premeny. • Božia služobnica Matka Auxilia de la Cruz 29

Svet by sa mal lepšie bez slnka, mesiaca a hviezd ako bez Márie. Mária je pre svet väčším prínosom než mesiac a slnko na oblohe.
• Svätý Vavrinec z Brindisi 30

Úplné zasvätenie

Všetko, čo doteraz o Márii zaznelo − že je naša duchovná Matka, Božie majstrovské dielo, ideál nepoškvrnenosti či príklad svätého človeka − nás privádza k jej úplnému zasväteniu.

Ak chceme poraziť temnotu Satana, temnotu v nás samých a vo svete, musíme sa zasvätiť našej Matke, pretože ju jedinú si Boh vyvolil, aby rozšliapla hlavu Satana (porov. Gn 3, 15). Ak sa jej držíme, sme na víťaznej strane, ak nie, smerujeme k prehre.

Zasvätiť sa znamená obetovať niečo pre svätý zámer. Zasväteniu sa niekedy hovorí aj zverenie sa. Myšlienka mariánskeho zasvätenia a mariánskeho zverenia sa je v podstate rovnaká, a to úplne sa odovzdať Ježišovi skrze Máriu.

Keďže Boh dal Márii špeciálne a jedinečné privilégiá a ustanovil ju za srdce a Matku kresťanstva, prináleží nám úplne sa jej zveriť, aby nás mohla plne pripodobniť Kristovi. Ako Matka má na to právo. Prijíma nás ako dar od Boha a pomáha nám rásť a dospievať v duchovnom živote.

Boh chce, aby sme sa jej odovzdali, a ukázal nám, ako na to.

Veď kto sa ako prvý bezpodmienečne obetoval pre svätý zámer a zveril sa Márii? Samozrejme, Ježiš. Boh Otec úplne a bezvýhradne zveril svojho božského Syna do Máriiných rúk, pretože pri stvorení jej dal schopnosť prijať takýto poklad. A tak zasvätila celý svoj život starostlivosti o svojho syna, aby mohol naplnil svoje spásonosné poslanie.

Boh sa stal na Márii závislý.

A rovnako je to aj s nami.

Sme jej duchovné deti a ako Matka sa raduje, keď vidí svoje deti vyrastať a plniť Božiu vôľu. Boh ju na túto obrovskú zodpovednosť pripravil a vyzbrojil tak, aby nás k sebe mohla vziať všetkých. Ona je Sídlom múdrosti a Kráľovnou neba a zeme. Jej duchovné materstvo má všestranný rozmer.

Bolo by tragédiou a urážkou Boha myslieť si, že toto zverenie a zasvätenie sa nás netýka. Akoby sme Bohu povedali: „Je pekné, že si zveril svojho Syna do jej opatery, ale ja viem praktizovať kresťanstvo aj iným spôsobom, ju k tomu nepotrebujem. Ďakujem, ale nie.“ Takéto slová by Boha veľmi nepotešili.

Úplné zasvätenie znamená prebývať pod plášťom našej Bohorodičky. Ak pod jej plášťom žil Ježiš Kristus, aby mohol rásť, naplniť svoje poslanie a poraziť tmu, musíme ho napodobniť a urobiť to isté. Ako jej hriešne a padlé deti ju nesmieme oberať o materské práva. Túži starať sa o nás, učiť nás, kŕmiť, obliekať, usmerňovať a viesť k poslušnosti. Z tohto dôvodu Ježiš predstavil úplné zasvätenie z kríža (porov. Jn 19, 26 − 27), kde Márii zveruje apoštola Jána. Ján reprezentuje nás všetkých. Všetci sa tak ako on musíme usilovať, aby sme sa stali učeníkmi Ježiša skrze Máriu.

Úplným odovzdaním sa Márii jej dovoľujeme vziať naše šľachetné úsilie, modlitby, zásluhy a všetko, čo v našom živote robíme, a premeniť to na väčšiu slávu Boha a osoh pre naše duše. Ako novú Evu a Matku kresťanov ju Boh obdaril schopnosťou porozumieť potrebám všetkých jej detí, a preto si sama vyvolí, komu a kedy prinesie milosti. Má na to právo, lebo čokoľvek, čo robí, robí vždy s úplnou oddanosťou Božej vôli, v každom čase a v každej situácii.

Teológiu Cirkvi ako mystického Kristovho tela hlbšie rozoberieme v tretej kapitole, ale nateraz si pamätajme toto: všetko, čo jej ako našej duchovnej Matke odovzdáme, zúročí podľa svojho úsudku, podľa potreby v mystickom tele Krista. Boh jej, takpovediac, dal mobilitu, aby mohla rýchlo prísť tam, kde ju potrebujú a už z diaľky vidieť, o čo sa treba postarať. Ak jej všetko odovzdávame, neosožíme len iným, ale aj sebe.

Ako sa máte zasvätiť Márii? Existuje veľa krásnych spôsobov a môžete si dokonca vymyslieť vlastný. Vrelo však odporúčam tú najznámejšiu metódu, ktorú ponúka svätý Ľudovít z Montfortu. Bežne sa označuje ako: Úplné zasvätenie sa Preblahoslavenej Panne Márii. Kniha Svätého Ľudovíta z Montfortu s názvom O pravej úcte k Panne Márii je teologickým veľdielom. Môžete mi veriť, ide o jednu z najlepších kníh o našej Matke. Z tejto formy mariánskeho zasvätenia si svätý Ján Pavol II. zvolil heslo pre svoj pontifikát: Totus Tuus, čo znamená „celý tvoj“. Ak sám pápež odovzdal Márii všetko, my by sme mali bez váhania urobiť to isté.

Ďalší úžasný spôsob, ako sa zasvätiť Márii pochádza od heroického, svätého kňaza svätého Maximiliána Kolbeho, ktorého ako mučeníka lásky popravili v koncentračnom tábore Auschwitz. Počas svojho života založil hnutie Militia Immaculatae (Rytieri Nepoškvrnenej), a priniesol tak výnimočnú cestu zasvätenia našej Bohorodičke. Srdečne vás pozývam k tomu, aby ste si zaobstarali dobrú knihu o tomto svätcovi. Zo zanietenia tohto kňaza slúžiť Panne Márii ostanete v nemom úžase.

Ďalší významný Boží služobník je Frank Duff. Ako vrúcne oddaný syn našej Bohorodičky založil Legion of Mary (Máriinu légiu). Jeho metóda mariánskeho zasvätenia sa v mnohých ohľadoch zakladá na metóde svätého Ľudovíta, no jej mimoriadnosť spočíva v tom, že nabáda ľudí, aby sa spoločne modlili v modlitebných skupinách, a zdieľali tak svoje zasvätenie s inými. Osobne poznám mnohých, ktorí navštevovanie modlitebných skupín Máriinej légie a nasledovanie tejto mariánskej metódy považujú za veľký prínos.

Za zmienku jednoznačne stojí aj Boží služobník Jozef Kentenich. O tomto svätom kňazovi som sa dozvedel len pred pár rokmi, ale vidím v ňom skutočný príklad mariánskeho zasvätenia. Horel láskou k Panne Márii a založil Schönstattské hnutie, ktoré povzbudzuje k mariánskemu zasväteniu známemu ako Covenant of love (Zmluva lásky). Jeho texty a homílie sa vyznačujú jedinečnou hĺbkou. Často hovorí o tom, že svet potrebuje, aby z nás bola altera Maria (druhá Mária).

Dokonca aj v mojej náboženskej komunite jeden zo spolubratov kňazov nedávno vypracoval veľmi dobrú metódu zasvätenia sa Panne Márii. Jeho metóda ponúka ľuďom zmes skvelých mariánskych spiritualít, duchovných zamyslení svätých ako Ľudovíta z Montfortu, Maximiliána Kolbeho, Jána Pavla II. a Terézie z Kalkaty. Jeho kniha sa volá 33 Days to Morning Glory (33 dní do rannej slávy) a ponúka dávne aj nové nazerania na našu Bohorodičku z pohľadu kňaza 21. storočia.

Existuje veľa spôsobov, ako sa odovzdať našej Bohorodičke, ale najdôležitejšie je urobiť to!

MARIÁNSKE
KLENOTY

Celá naša dokonalosť spočíva v tom, aby sme sa pripodobnili a oddali Ježišovi Kristovi. Preto najdokonalejšia zo všetkých pobožností je nesporne tá, ktorá nás čo najdokonalejšie zasvätí Pánu Ježišovi. Keďže Panna Mária je zo všetkých stvorení najviac pripodobnená Ježišovi Kristovi, vyplýva z toho, že zo všetkých pobožností práve úcta k najsvätejšej Panne, jeho svätej Matke, dušu najviac zasvätí a pripodobní nášmu Pánovi; a čím viac bude duša oddaná Panne Márii, tým viac bude oddaná Ježišovi Kristovi. • Svätý Ľudovít Mária Grignion z Montfortu 31

Ako mnohé vyvolené duše, vynaložte všetko úsilie, aby ste neprestajne nasledovali Máriu a kráčali v jej blízkosti, pretože niet inej cesty, ktorá by viedla k životu, než tej, ktorú nám ukazuje Mária. • Svätý Páter Pio 32

Iba Nepoškvrnená má od Boha prísľub víťazstva nad Satanom. Hľadá duše, ktoré sa jej úplne zasvätia, aby sa v jej rukách stali silnými nástrojmi. Tak porazia Satana a budú šíriť Božie kráľovstvo. • Svätý Maximilián Kolbe^33

Zasvätiť sa Márii znamená dovoliť jej, aby nám aj celému ľudstvu pomohla zveriť sa tomu, ktorý je nekonečne svätý. Ak sa jej zasvätíme, prijímame jej pomoc a uchyľujeme sa k jej materskému srdcu, ktoré sa pod krížom otvorilo láske pre každého človeka. • Svätý Ján Pavol II. 34

Mária, Matka moja a Pani moja, zverujem ti svoju dušu i telo, život aj smrť, aj to, čo po nej príde. Všetko odovzdávam do tvojich rúk, ó, Matka moja. • Svätá Faustína Kowalská 35

Ó, najľúbeznejšia Panna, Matka Spasiteľa všetkých vekov, počnúc týmto dňom ma vezmi do svojho príbytku. Buď so mnou v každom okamihu môjho života, najmilosrdnejšia Patrónka. Okrem Boha nie je pre mňa nič vyššie ako ty a ako tvoj služobník sa ti slobodne podriaďujem. • Svätý Odilo z Cluny^36

Máriina veľkoleposť presahuje našu kapacitu vnímania. Naša inteligencia ju nedokáže obsiahnuť. Božie majstrovské dielo sa úplne vymyká nášmu chápaniu, takže keď k nám preniknú žiarivé záblesky, sú pre nás príliš silné. • Boží služobník Frank Duff 37

Keby tak všetci poznali tvoju dobrotu! Bezpochyby by sa ti úplne zasvätili. Odovzdala by si ich svojmu Synovi a každý deň by priniesol spásu tisícom duší. • Svätý Ján Eudes 38

Prajem si, aby sa jej zasvätili všetky duše, pretože to ona nás vedie k Ježišovi. Ona je tá, ktorej musíme dovoliť v nás prebývať, aby Kristus vyplnil našu prázdnotu. Ona predstavuje najbezpečnejšiu, najkratšiu a najdokonalejšiu cestu, ktorá nás privedie do večnosti a zjednotí nás s nevýslovnou láskou. Vtedy sa v ňom stratíme a ponoríme do žriedla večnej blaženosti. • Blahoslavená Dina Belangerová 39

Zverujeme sa ti, Mária, lebo nám so súcitom a vľúdnosťou stieraš slzy a utešuješ naše srdcia. • Svätý Luigi Guanella 40

Prajem si milovať Božiu Matku tak, ako ju miloval a stále miluje sám Boh. Predstavte si, ako bezhranične jej Boh dôveroval, keď zveril svojho jediného Syna do jej rúk. A ona mu ostala naveky verná. • Svätý Vincent Pallotti 41

DRUHÁ KAPITOLA

K Ježišovi
skrze Máriu

„A za koho ma pokladáte vy?“

(Mt 16, 15)

Keby ste poznali môj príbeh, toto vyznanie by vás neprekvapilo: prvú polovicu môjho života bol Ježiš pre mňa záhadou. Vlastne som ho nepoznal, až kým som nemal dvadsať, a už vôbec som v neho neveril. Ak by sa ma vtedy niekto opýtal: „Za koho pokladáš Ježiša?“, odvetil by som: „Koho to zaujíma? Veď ani nie je skutočný. Je to mýtus.“

Ako desaťročného ma pokrstili v episkopálnom kostole v Západnej Virgínii. Išlo však len o formalitu, pretože jediným dôvodom môjho krstu bolo získanie krstného listu. Nikto nerobil fotky, nepozvali sa žiadni rodinní príslušníci a v kostole sme sa odvtedy neukázali. Chápete teda, prečo bol pre mňa Ježiš skutočný asi tak ako postava z detskej knižky, veľkonočný zajac, zúbková víla, či Janko a čarovná fazuľa. Ježiša som považoval za mýtickú postavu, na ktorú si človek spomenie raz či dvakrát do roka.

Obdobia, ktoré prišli „raz či dvakrát do roka“ som mal rád, pretože som vtedy dostal darčeky a mal som prázdniny. Podobne to dokonca vnímali aj dospelí, pretože si mohli vychutnať prinajmenšom deň voľna. Potom sa ten „deň“ skončil (Vianoce či Veľká noc), dekorácie sa odložili späť do garáže a pokračovalo sa v realite. Netajil som svoje hlboké presvedčenie, že ak ste v puberte verili na veľkonočného zajaca, zúbkovú vílu alebo kresťanstvo, potrebovali ste sa liečiť. Pochopiteľne, ktokoľvek, kto v dospelosti stále veril na zajace, ktoré prinášajú čokoládové vajíčka, zúbkovú vílu, ktorá vám schová peniaze pod vankúš či na muža, ktorý kráčal po vode, potreboval byť pod odborným dohľadom a podstúpiť psychiatrickú liečbu. Takéto rozprávky počúvajú len deti.

Samozrejme, ako mnoho iných Američanov som z času na čas videl v televízii chlapa, ktorý v sobotu alebo v nedeľu ráno kázal o Ježišovi. Mal som dojem, že sa to vysiela v rovnakom čase ako Scooby Doo či Bugs Bunny alebo iné fiktívne relácie pre deti. Vždy mi pripadalo čudné, že dospelý muž káže o rozprávkach. Päťdesiatročnému mužovi, ktorý sa živí rozprávaním o tom, že vymyslené príbehy sú skutočné, sa zaručene bolo treba vyhýbať. Musel to mať v hlave pomýlené. Ak by to záležalo odo mňa, takýmto ľuďom by som odporučil lieky. Silné lieky. Azda im rodičia a priatelia nepovedali, že sú to obyčajné bájky?

Žiaľ, podobne zmýšľa o kresťanstve pravdepodobne väčšina tínedžerov. Nemajú vzťah s Ježišom a už vôbec v neho neveria, rovnako ako ich rodičia. Mnohí si dokonca myslia, že neexistuje, alebo im je jednoducho ukradnutý. Niektorí rodičia sa síce hlásia ku kresťanstvu, no ich slová a skutky o tom ani zďaleka nevypovedajú. Pri dnešnej spoločnosti, ktorú svetskosť pohlcuje viac než kedykoľvek predtým, sa situácia oproti obdobiu mojej puberty ešte zhoršila. V niektorých amerických školách sa pri recitovaní Sľubu vernosti americkej vlajke už ani nemusí prisahať vernosť Bohu. Dokonca viacero, ak nie väčšina učebníc, ktoré sa dnes na školách používajú, obsahuje nanovo zadefinované dejiny, v ktorých obdobie A. D. (Anno Domini – Roku Pána) je prepísané na C. E. (Common Era – Nášho letopočtu).

Čo sa mňa týka, mal som obrovské šťastie, že som ako dvadsaťročný zažil zásadné obrátenie, ktoré ma udrelo palicou priamo po hlave, alebo ak chcete, duchovne nakoplo. K obráteniu ma pritiahlo veľa vecí, ale v najväčšom rozsahu ma zasiahla kniha o preblahoslavenej Panne Márii, ktorú pre mňa rodičia nechali v knižnici pri mojej izbe; moji rodičia totiž niekoľko rokov predtým konvertovali na katolícku vieru.

Keď na to dnes pozerám spätne, rozumiem, prečo sa mi Boh predstavil skrze Máriu. Ako mladý som pohŕdal kresťanstvom a jeho učením a  životné potešenie som nachádzal v ženách. Ježiš sa mi mohol zjaviť tvárou v tvár, ale ja by som tú „vidinu“ odsunul nabok a pripísal ju slabšej psychickej chvíľke. Postavte však predo mňa nádhernú ženu a som hotový! Boh presne vedel, čo robí.

Dnes si uvedomujem, že moje tínedžerské vedomosti boli na zaplakanie. Pred dvadsiatym rokom môjho života som ani nevedel, že Ježiš má matku. Mýty predsa nemajú matky. Veľkonočný zajac nemal matku. Ani zúbková víla. Takže keď som začal čítať knihu, v ktorej sa písalo, že najkrajšia žena, aká kedy žila, je Ježišova matka, nechápal som, o čom je reč.

Skrátka, počas prvých dní môjho obrátenia som objavoval pravdu o Ježišovi Kristovi preto, lebo ma priťahovala krása Márie. Zo začiatku sa mi ťažko menil pohľad na to, že kresťanstvo nie je nič viac než rozprávka. Postupne som si však uvedomil, že ak Panna Mária a Ježiš sú skutoční a Mária je naozaj jeho matka, potom naozaj dáva zmysel, že ho nikto nepozná lepšie ako ona. Vtedy nastal zásadný zlom v mojom obrátení.

Úplne ma ohromila skutočnosť, že môže existovať taká nádherná a očarujúca žena, a pritom taká nábožná, taká kresťanská, ktorá sa navyše vyhlasuje za Matku skutočného a živého Ježiša. Ježiš Kristus pre mňa síce predstavoval mýtus, na ktorom som vyrastal, ale keďže ma ohúrilo, ako ho táto nádherná žena milovala a s akým presvedčením o tom hovorila, chcel som sa o tomto Ježišovi dozvedieť viac. Nie o hocijakom Ježišovi, o ktorom som počul všeličo z televízie. Chcel som spoznať jej Ježiša.

Udialo sa to, že Mária mi pomohla zbaviť sa mojej mylnej predstavy o veľkom mytologickom podivínovi na oblohe. Domnieval som sa, že Ježiš chce len prinútiť ľudí, aby sa naučili Bibliu naspamäť, a potom ich pravdepodobne aj tak uvrhne do večného ohnivého jazera, pretože nepatrili medzi vyvolených. Prirodzene, zbaviť sa tohto presvedčenia nebolo jednoduché. Celý život som počúval protichodné myšlienky o tom, kto je Ježiš. Vyrastal som na piesňach ako Personal Jesus (v prekl. osobný Ježiš) od anglickej skupiny Depeche Mode, v ktorej sa spieva, že Ježiš je tým, kým ho chceš mať. Pochopiteľne, cestou obrátenia ma sprevádzalo veľa opodstatnených otázok.

Ako napríklad, prečo existuje toľko rôznych kresťanských cirkví, pričom každá tvrdí, že uctieva „skutočného“ Ježiša a hlása pravé kresťanské posolstvo? Bol som úplne presvedčený, že Boh ma chce mať v Katolíckej cirkvi, a tak som sa zapísal do programu RCIA (Rite of Christian Initiation for Adults – v prekl. Obrad kresťanskej iniciácie dospelých). Chcel som však navštíviť aj iné cirkvi a zistiť, o čo tam ide. Pýtal som sa samého seba, prečo takisto nie sú katolíci? Nedávalo mi žiaden zmysel, že všetci jednoducho netvoria jednu spoločnú cirkev. Rozhodol som sa teda navštíviť zopár miest.

Páni, ako mi to len otvorilo oči! Mnohé z cirkví mali dynamické kázne, skvelé spoločenstvo, ktoré držala pokope spolupatričnosť, a úžasnú, rytmickú hudbu, nie tie nudné veci, čo som sem-tam začul v rádiu. Započúval som sa do kázní a prišiel som na to, že odkaz týchto cirkví znie vlastne dosť podobne. V mnohých ohľadoch som bol zvyknutý na rozprávkové príbehy, ktoré Ježiša vykresľovali skôr mystickým spôsobom než ako človeka, ktorý žil tridsať rokov so svojou matkou. V skutočnosti som nikdy nikoho nepočul hovoriť o Ježišovej matke. Všimol som si, že isté učenia Nového zákona, ktoré sa mi zdali dosť dôležité, a predsa tajomné, títo ľudia vôbec nespomínali a nevysvetľovali. Prečo sa tieto dôležité aspekty Ježišových slov obchádzajú? Kam sa podelo vykladanie tajomstiev kresťanstva?

Tajomstvo v kresťanskej tradícii nepredstavuje niečo magické či mystické. Znamená zaručenú a pravdivú realitu, ktorá do istej miery presahuje našu schopnosť chápania (nie však úplne). Nepočul som nič o Eucharistii (Posledná večera – svätá omša), sviatostiach (najmä spovedi), Cirkvi, pápežoch, svätcoch, obradoch, rehoľných sestrách, kňazoch, vykupiteľskom utrpení, atď. Všetky kázne, ktoré som počul, vytvárali o kresťanstve skôr magický než realistický obraz. Väčšinou zneli nejako takto: „Ak trpíte, môže za to váš nedostatok viery. Ak nemáte bohatstvo, znamená to, že naň kvôli slabej viere nemáte nárok.“ Okrem toho do učení Cirkvi nezahŕňali veľa dôležitých teologických a morálnych tém. Ak aj nejaké spomínali, každý kazateľ ponúkal inú interpretáciu. Pripadalo mi to dosť chaotické.

Vďaka týmto návštevám som si uvedomil, aký veľký dar som dostal, keď ma Boh pozval stať sa členom Katolíckej cirkvi. K pravdivosti a jedinečnosti Katolíckej cirkvi ma viedlo dokonca aj moje každodenné čítanie Nového zákona. Začal som hltať všetky knihy o učení Katolíckej cirkvi, aké som našiel, a objavil som niečo skutočne úžasné.

Zistil som, že Mária je stále kľúčom k poznaniu skutočného Ježiša a jeho pravého učenia. Katolícka cirkev má Ježiša v celej jeho podstate vďaka tomu, že má Ježišovu matku. Miluje ju, váži si ju a počúva jej materinský príkaz: „Urobte všetko, čo vám povie!“ (Jn 2, 5). Všetko mi do seba začalo totálne zapadať. Na to, aby ste poznali, milovali a nasledovali pravého Ježiša, musíte poznať a milovať jeho matku. Napokon, ak nespoznáme Ježiša skrze jeho matku, ako zistíme, či ho naozaj poznáme?

Počas prehlbovania svojho vzťahu s Pánom som prosil Máriu, aby ma ochránila pred pokušením vytvoriť si vlastného osobného Ježiša. Žiadal som ju, aby mi odhalila jej Ježiša a jeho kresťanstvo, nie to, do ktorého ma tlačili iní. A urobila to. Urobila to skrze Katolícku cirkev.

Tu je ukážka toho, ako mi pomohla: súčasťou môjho zanietenia pre obrátenie bola túžba dozvedieť sa viac o Biblii, odkiaľ pochádza a prečo má toľko verzií. Dozvedel som sa, že Biblia nespadla len tak z neba ako nejaká mytologická rozprávka, ako to podľa môjho názoru prezentovali televízni evanjelisti či iné cirkvi. Naučil som sa, že Boh s pomocou Katolíckej cirkvi určil, ktoré knihy sa majú zahrnúť do Starého a Nového zákona. Ide o historický fakt. Znova mi všetko do seba zapadlo. Kde je Mária, tam je skutočné a úplné Slovo, skutočný a dokonalý Ježiš. Mária chce pre nás plnosť Slova. Nechce, aby sme mali len „časť Slova“ alebo polovicu pravdy. Mária je Matka Slova a túži po tom, aby sme mali všetko.

Nezaujímala ma verzia kráľa Jakuba I.42 Veď kto to, dokelu, je? Chcel som verziu kráľa Ježiša! Takú, ktorá obsahuje všetky náležité knihy, a kde nie je nič vynechané alebo pridané. Koniec koncov, samotná kniha Zjavenia apoštola Jána prísne varuje tých, ktorí niečo pridajú alebo uberú z prorockej knihy (porov. 22, 18 − 19). Prirodzene, uľavilo sa mi, že som sa dostal na miesto, ktoré nielenže malo pravého a úplného Ježiša, ale tiež pravú a úplnú Bibliu. Katolícka viera jednoducho dávala zmysel.

Aj keď som bol úplne presvedčený o tom, že Katolícka cirkev je tou pravou cestou k Ježišovi a blížil som sa k tomu, aby som sa stal jej členom, úbohosť mnohých katolíkov, ktorých som stretol, ma vážne miatla.

Vážení čtenáři, právě jste dočetli ukázku z knihy Pod ochranným plášťom Márie.
Pokud se Vám líbila, celou knihu si můžete zakoupit v našem e-shopu.